title: KOMISSION TÄYTÄNTÖÖNPANOASETUS (EU) …/…, Euroopan parlamentin ja neuvoston asetuksessa (EY) N:o 853/2004 vahvistettujen salmonellaa koskevien erityistakuiden ulottamisesta koskemaan Tanskaan tarkoitettua broilereista (Gallus gallus) saatua lihaa

text:
               KOMISSION TÄYTÄNTÖÖNPANOASETUS (EU) …/…,

               annettu 28.2.2018,

               Euroopan parlamentin ja neuvoston asetuksessa (EY) N:o 853/2004 vahvistettujen salmonellaa koskevien erityistakuiden ulottamisesta koskemaan Tanskaan tarkoitettua broilereista (Gallus gallus) saatua lihaa

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004
                  1
                ja erityisesti sen 8 artiklan 3 kohdan b alakohdan

               sekä katsoo seuraavaa:

               (1)Asetuksessa (EY) N:o 853/2004 säädetään eläinperäisiä elintarvikkeita koskevista erityisistä hygieniasäännöistä elintarvikealan toimijoita varten sekä tietyistä erityistakuista Suomen ja Ruotsin markkinoille tarkoitettujen tiettyjen eläinperäisten elintarvikkeiden osalta. Elintarvikealan toimijoiden, jotka aikovat saattaa asetuksessa täsmennettyjen eläinten lihaa kyseisten jäsenvaltioiden markkinoille, on noudatettava tiettyjä salmonellaa koskevia sääntöjä. Tällaisten lihalähetysten mukana on myös oltava kaupallinen asiakirja siitä, että on tehty mikrobiologinen testi negatiivisin tuloksin unionin lainsäädännön mukaisesti.

               (2)Lisäksi komission asetuksessa (EY) N:o 1688/2005
                  2
                täsmennetään kyseiset erityistakuut ja vahvistetaan säännöt tällaisesta lihasta otettavista näytteistä ja mikrobiologisista menetelmistä näytteiden tutkimiseksi. Siinä vahvistetaan myös kaupallinen asiakirja, jonka on seurattava lihaa sisältävien lähetysten mukana.

               (3)Tanskan eläinlääkintä- ja elintarvikeviranomainen toimitti 5 päivänä lokakuuta 2007 komissiolle hakemuksen, joka koski erityistakuiden myöntämistä Tanskalle broilereista (Gallus gallus) saadussa lihassa esiintyvän salmonellan osalta Tanskan koko alueelle asetuksen (EY) N:o 853/2004 mukaisesti. Hakemukseen sisältyy kuvaus Tanskan esittämästä, broilereista (Gallus gallus) saadussa lihassa esiintyvän salmonellan valvontaohjelmasta.

               (4)Elintarvikeketjua ja eläinten terveyttä käsittelevä pysyvä komitea sopi kokouksessaan 18 päivänä kesäkuuta 2008 salmonellan valvontaohjelmia käsittelevästä komission yksiköiden valmisteluasiakirjasta ”Guidance document on the minimum requirements for Salmonella control programmes to be recognised equivalent to those approved for Sweden and Finland in respect of meat and eggs of Gallus gallus”
                  3
               , jäljempänä ’ohjeet’.

               (5)Broilereista (Gallus gallus) saatua lihaa koskevan Tanskan salmonellavalvontaohjelman katsotaan vastaavan Suomen ja Ruotsin osalta hyväksyttyä ohjelmaa ja noudattavan ohjeita. Salmonellan esiintyvyys Gallus gallus -lajin tanskalaisissa emoparvissa oli kuitenkin ohjeissa ehdotettua ylärajaa suurempi, joten tilanteen ei voida katsoa vastaavan Suomen ja Ruotsin tilannetta.

               (6)Tanskan eläinlääkintä- ja elintarvikeviranomainen toimitti 6 päivänä helmikuuta 2017 tietoja salmonella esiintyvyydestä Gallus gallus -lajin kasvatusparvissa, aikuisissa emoparvissa ja broileriparvissa sekä lihassa vuosina 2011–2016. Vuosien 2015–2016 osalta esiintyvyys on ohjeissa vahvistettujen ylärajojen mukainen.

               (7)Erityistakuut olisi tämän vuoksi ulotettava koskemaan broilereista (Gallus gallus) saatua lihaa sisältäviä, Tanskaan tarkoitettuja lähetyksiä. Lisäksi tällaisiin lähetyksiin olisi sovellettava asetuksessa (EY) N:o 1688/2005 vahvistettuja sääntöjä, jotka koskevat näytteenottoa tällaisesta lihasta, näytteiden tutkimiseen tarkoitettuja mikrobiologisia menetelmiä ja kaupallista asiakirjaa.

               (8)Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Annetaan Tanskalle lupa soveltaa asetuksen (EY) N:o 853/2004 8 artiklan 2 kohdassa vahvistettuja salmonellaa koskevia erityistakuita asetuksen (EY) N:o 853/2004 liitteessä I olevassa 1.1 kohdassa määriteltyä broilereista (Gallus gallus) saatua lihaa sisältäviin, Tanskaan tarkoitettuihin lähetyksiin.

               2 artikla

               Edellä 1 artiklassa tarkoitettujen lihaa sisältävien lähetysten mukana on oltava asetuksen (EY) N:o 1688/2005 liitteessä IV vahvistetun mallin mukainen kaupallinen asiakirja.

               3 artikla

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 28.2.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 139, 30.4.2004, s. 55.

                     (2)

                        Komission asetus (EY) N:o 1688/2005, annettu 14 päivänä lokakuuta 2005, Euroopan parlamentin ja neuvoston asetuksen (EY) N:o 853/2004 täytäntöönpanemisesta Suomeen ja Ruotsiin tarkoitetuilta tietyn lihan ja munien lähetyksiltä vaadittavien salmonellaa koskevien erityistakuiden osalta (EUVL L 271, 15.10.2005, s. 17).

                     (3)

                  https://ec.europa.eu/food/sites/food/files/safety/docs/biosafety_food-borne-disease_salmonella_guidance_min-req_eggs-poultry-meat.pdf


title: KOMISSION TÄYTÄNTÖÖNPANOASETUS (EU) …/…, väliaikaisesta poikkeamisesta delegoidussa asetuksessa (EU) 2015/2446 vahvistetuista etuuskohteluun oikeuttavista alkuperäsäännöistä siltä osin kuin on kyse Malesiasta peräisin olevien osien käytöstä kumulaatiota soveltaen Kambodžassa tuotetuissa polkupyörissä ja muissa pyörissä

text:
               KOMISSION TÄYTÄNTÖÖNPANOASETUS (EU) …/…,

               annettu 8.3.2018,

               väliaikaisesta poikkeamisesta delegoidussa asetuksessa (EU) 2015/2446 vahvistetuista etuuskohteluun oikeuttavista alkuperäsäännöistä siltä osin kuin on kyse Malesiasta peräisin olevien osien käytöstä kumulaatiota soveltaen Kambodžassa tuotetuissa polkupyörissä ja muissa pyörissä

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013
                  1
                ja erityisesti sen 64 artiklan 6 kohdan ja 66 artiklan b alakohdan,

               sekä katsoo seuraavaa:

               (1)Unioni myönsi Euroopan parlamentin ja neuvoston asetuksella (EU) N:o 978/2012
                  2
                Kambodžalle yleisiä tullietuuksia. Yleisen tullietuusjärjestelmän, jäljempänä ’GSP-järjestelmä’ soveltaminen alkoi 1 päivänä tammikuuta 2014.

               (2)Asetuksessa (EU) N:o 925/2013 säädetään mahdollisuudesta myöntää poikkeuksia etuuskohtelualkuperäsääntöihin tietyissä täsmällisesti määritellyissä olosuhteissa ja tietyille tuotteille GSP-järjestelmän edunsaajamaiden hyväksi. Komission delegoidun asetuksen (EU) 2015/2446
                  3
                nojalla alueellista kumulaatiota voidaan soveltaa samaan alueelliseen ryhmään kuuluvien maiden välillä ainoastaan, jos ne ovat GSP-järjestelmän edunsaajamaita sinä ajankohtana, jona tuote viedään unioniin.

               (3)Kambodža toimitti 13 päivänä lokakuuta 2016 pyynnön komission täytäntöönpanoasetuksella (EU) N:o 822/2014
                  4
                myönnetyn poikkeuksen soveltamisajan pidentämisestä kolmella vuodella. Tämän poikkeuksen nojalla Kambodžalla oli oikeus Kambodžasta unioniin vietyjen, harmonoidun järjestelmän nimikkeen 8712 polkupyörien alkuperän määrittämiseksi pitää Malesiasta peräisin olevia osia Kambodžasta peräisin olevina aineksina GSP-järjestelmän alueellisen kumulaation perusteella, vaikka Malesia ei ollut GSP-edunsaajamaa.

               (4)Pyynnössään Kambodža totesi, että sen polkupyöräteollisuus oli toteuttanut huomattavia ponnisteluja noudattaakseen asteittain vähiten kehittyneitä maita koskevia unionin alkuperäsääntöjä (komission delegoidun asetuksen (EU) 2015/2446 liitteen 22–03 mukaisesti), joiden mukaan tuotteen voidaan katsoa olevan peräisin vähiten kehittyneestä maasta, kun sen muista maista tuotujen, tuotantoon käytettyjen materiaalien osuus on enintään 70 prosenttia. Kambodža katsoo kuitenkin, että kyseinen teollisuudenala tarvitsee lisäaikaa noudattaakseen täysimittaisesti vähiten kehittyneitä maita koskevia unionin alkuperäsääntöjä.

               (5)Komissio pyysi 17 päivänä helmikuuta 2017 päivätyllä kirjeellä Kambodžaa toimittamaan lisätietoja. Kambodža toimitti 15 päivänä kesäkuuta 2017 vastauksensa tähän pyyntöön, ja tämän seurauksena hakemuksen katsottiin olevan täydellinen.

               (6)Vastauksessaan Kambodža osoitti, että se oli ponnistellut tehdäkseen polkupyöräteollisuudesta itsenäisemmän sijoituksilla, joiden tavoitteena oli perustaa lisää osien (kuten rungot, maalaus, hitsaus tai vanteet) tuotantolinjoja. Kambodža totesi myös, että valmistajia oli kannustettu ostamaan pyörien lisävarusteita ja pakkausmateriaalia paikallisilta toimittajilta lisätäkseen Kambodžassa tuotettua lisäarvoa. Kambodžalla on tämän seurauksena nyt oma politiikka, joka tukee polkupyöräteollisuutta houkuttelemalla sijoittajia perustamaan teollisuusklustereita erityistalousalueille.

               (7)Kambodža painottaa, että tarvitaan lisäaikaa, jotta voidaan tukea Kambodžan polkupyöräteollisuuden vauhtiin pääsyä ja jotta uudet projektit saadaan toteutettua erityisesti aloilla, jotka edistävät sijoituksia muissa ASEAN-maissa, mikä auttaa saavuttamaan Kambodžan polkupyöräteollisuuden polkupyörien osien laatua ja hintaa koskevat tavoitteet.

               (8)Tämän lisätiedon perusteella vaikuttaa, että Kambodžan polkupyöräteollisuus on nyt riittävän itsenäinen, ja sen raportissa ilmoitettujen lukujen perusteella voidaan todeta, että jatkossa on mahdollista saavuttaa ja ylläpitää alkuperäsäännön mukainen tavoite, jonka mukaan enintään 70 prosenttia materiaaleista voi olla ei-alkuperäaineksia. Tämä parannus huomioon ottaen ei ole tarpeellista myöntää pitkää poikkeusajanjakson pidennystä eikä poikkeuksen tarvitse koskea suurta määrää unioniin tuotavia yksiköitä. Vuoden 2016 poikkeus käsitti 150 000 yksikköä, joten 100 000 yksikön määrä on tarpeeksi suuri tukemaan Kambodžaa sen teollisuuden itsenäisyyden takaamisessa.

               (9)Kambodža selvitti pyynnössään, että poikkeuksen täysimääräinen hyödyntäminen riippuu kausittaisesta rytmistä, jolla osat tilataan (lokakuusta joulukuuhun) ja tuodaan muista maista (seuraavan vuoden toukokuusta kolmannen vuoden maaliskuuhun). Näin ollen vaikuttaa siltä, että on tarpeellista määrittää riittävän pitkä ajanjakso, jotta poikkeuksesta on hyötyä. Sen vuoksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä.

               (10)Jotta poikkeuksen toimivuutta voitaisiin seurata tehokkaammin, on tarpeen vaatia Kambodžan viranomaisia antamaan poikkeuksen soveltamisen yhteydessä annettujen A-alkuperätodistusten sisältämät tiedot komissiolle tiedoksi säännöllisesti.

               (11)Poikkeuksen olisi koskettava kaikkia HS-nimikkeen 8712 tuotteita, joissa käytetään Malesiasta peräisin olevia osia, jotka kuuluvat HS-nimikkeeseen 8714.

               (12)Tässä asetuksessa säädetyt toimenpiteet ovat tullikoodeksikomitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               1. Poiketen siitä, mitä asetuksen (EU) N:o 2015/2446 55 artiklan 2 kohdan a alakohdassa säädetään, Kambodžalla on oikeus käyttää Malesiasta peräisin olevia HS-nimikkeen 8714 osia asetuksen (EU) N:o 2015/2446 II osaston 1 luvun 2 jakson alueellista alkuperäkumulaatiota soveltaen unioniin vietävien, HS-nimikkeen 8712 polkupyörien ja muiden pyörien tuotantoon.

               2. Edellä 1 kohdassa tarkoitettujen osien alkuperäselvitykset on laadittava komission täytäntöönpanoasetuksen (EU) 2015/2447
                  5
                II osaston 2 luvun 2 jakson 2 alajakson mukaisesti.

               2 artikla

               Edellä 1 artiklassa säädettyä poikkeusta sovelletaan Kambodžasta vietyihin HS-nimikkeen 8712 tuotteisiin, jotka ilmoitetaan tullille vapaaseen liikkeeseen luovutettaviksi unionissa tämän asetuksen liitteessä tarkoitetun ajanjakson aikana ja liitteessä vahvistettuihin määriin asti.

               3 artikla

               Tämän asetuksen liitteessä vahvistettuja määriä hallinnoidaan täytäntöönpanoasetuksen (EU) 2015/2447 49–54 artiklan mukaisesti.

               4 artikla

               Kambodžan toimivaltaisten viranomaisten myöntämän A-alkuperätodistuksen laatikossa 4 tai Kambodžassa rekisteröityneiden viejien edellä 2 artiklassa tarkoitettuihin tuotteisiin liittyvässä alkuperävakuutuksessa tulee olla seuraavat merkinnät:

               - ”Derogation — Commission Implementing Regulation (EU) 2017/…”,

               Kambodžan toimivaltaisten viranomaisten on toimitettava komissiolle kutakin kalenterineljännestä seuraavan kuukauden loppuun mennessä neljännesvuosittainen ilmoitus 2 artiklassa tarkoitettujen tavaroiden määristä, joille on annettu A-alkuperätodistukset tämän artiklan nojalla, sekä näiden todistusten sarjanumerot.

               5 artikla

               Kambodžan toimivaltaisten viranomaisten on toteutettava kaikki tarvittavat toimenpiteet sen varmistamiseksi, että 1 ja 4 artiklaa noudatetaan, ja otettava käyttöön hallinnolliset rakenteet ja järjestelmät, joilla varmistetaan 1 artiklassa mainitun poikkeuksen moitteeton soveltaminen ja hallinnollinen yhteistyö Malesian viranomaisten, Euroopan komission ja unionin jäsenvaltioiden tulliviranomaisten kanssa, ja ylläpidettävä niitä siten kuin täytäntöönpanoasetuksen (EU) N:o 2015/2447 II osaston 2 luvun 2 jakson 2 alajaksossa täsmennetään.

               6 artikla

               Tämä asetus tulee voimaan päivänä, jona se julkaistaan Euroopan unionin virallisessa lehdessä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 8.3.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 269, 10.10.2013, s. 1.

                     (2)

                        Euroopan parlamentin ja neuvoston asetus (EU) N:o 978/2012, annettu 25 päivänä lokakuuta 2012, yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta (EUVL L 303, 31.10.2012, s. 1).

                     (3)

                        Komission delegoitu asetus (EU) 2015/2446, annettu 28 päivänä heinäkuuta 2015, Euroopan parlamentin ja neuvoston asetuksen (EU) N:o 952/2013 täydentämisestä tiettyjä unionin tullikoodeksin säännöksiä koskevien yksityiskohtaisten sääntöjen osalta (EUVL L 343, 29.12.2015, s. 1).

                     (4)

                        Komission täytäntöönpanoasetus (EU) N:o 822/2014, annettu 28 päivänä heinäkuuta 2014, asetuksesta (ETY) N:o 2454/93 poikkeamisesta yleisen tullietuusjärjestelmän alkuperäsääntöjen osalta siltä osin kuin on kyse Malesiasta peräisin olevien polkupyörän osien käytöstä kumulaatiota soveltaen Kambodžassa tuotetuissa polkupyörissä (EUVL L 223, 29.7.2014, s. 19).

                     (5)

                        Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).

    ---documentbreak---

               FI

               LIITE

                           Järjestysnumero

                           CN-koodi

                           Tavaran kuvaus

                           Ajanjakso

                           Määrät (yksikköä)

                           09.8094

                           8712

                           Polkupyörät (myös kolmipyöräiset tavarankuljetuspolkupyörät), moottorittomat

                           xx.xx.2017 – 31. joulukuuta 2019

                           100 000